钦定古今图书集成/明伦汇编/官常典/第016卷 > 元
## 钦定古今图书集成/明伦汇编/官常典/第016卷 > 元

元制，班爵八等，封王以印章为轻重，又为备置僚属，
而分地岁赐，恩礼最渥。

按《元史百官志》：“爵八等：王，正一品；郡王，从一品；国公，
正二品；郡公，从二品；郡侯，正三品；郡侯，从三品；郡伯，
正四品；郡伯，从四品；县子，正五品；县男，从五品。”诸
王傅官，宽彻不花。太子至齐王位下，凡四十五王，每
位下各设王、傅、傅、尉、司马三员，傅、尉惟宽彻不花、也
不干、斡罗温三王有之。自此以下，皆称府尉，别于王
傅之下，司马之上，而三员并设，又多寡不同，或少至
一员，或多至三员者。齐王则又独设王傅一员。内
史府，秩正二品；内史九员，正二品；中尉六员，正三品；
司马四员，正四品；谘议二员，从五品；记室二员，从六
品；照磨兼管勾承发架阁库，从八品；掾史八人，译史
四人，知印、通事各二人，宣使五人，典吏二人。至元二
十九年，封晋王于太祖四斡耳朵之地，改王傅为内
史，秩从二，置官十四员。延祐五年，升正二品，给印，分
司京师，并分置官属。延庆司，秩正三品，掌王府祈
禳之事。使三员，正三品；同知二员，正四品；典簿一员，
从七品；令史二人，译史、知印、通事各一人，奏差二人。
至元二十七年，置断事官，秩正三品，理王府词讼
之事。断事官一十六员，正三品，经历、知事各一员，令
史三人。典军司，秩从七品。掌控鹤百二十有六人典军二员，副使二员。大德四年置。按《宗室世系表》，
“自昔帝王之兴，莫不众建子弟，以蕃王室，所以崇本
支，隆国势也。”观其属籍有图，玉牒有纪，大统小宗，秩
乎不紊，盖亦慎矣。然以唐室之盛，自元宗后诸王不
出阁，而史已失其世次，况后世乎？元之宗系藏之金
匮石室者甚秘，外廷莫能知也。其在史官，固特其概，
而考诸简牍，又未必尽得其详，则因其所可知，而阙
其所不知，亦史氏法也。按《诸王表》，昔周封列国七
十，而同姓者五十三人。汉申丹书之信，而外戚侯者
恩寖广矣。《诗》曰“大邦维屏，大宗维翰。”其此之谓乎。元
兴，宗室驸马通称诸王，岁赐之颁，分地之入，所以尽
夫展亲之义者，亦优且渥。然初制简朴，位号无称，惟
视印章为轻重，厥后遂有国邑之名，而赐印之等犹
前日也。按《食货志》：自昔帝王于其宗族姻戚必致
其厚者，所以明亲亲之义也。元之为制，其又厚“之至
者欤！”凡诸王及后妃、公主皆有食采分地，其路府州
县得荐其私人以为监，秩禄受命如王官，而不得以
岁月通选调。其赋则五户出丝一斤，不得私征之，皆
输诸有司之府，视所当得之数而给与之。其岁赐则
银币各有差，始定于太宗之时，而增于宪宗之日。及
世祖平江南，又各益以民户。时科差未定，每户折支
中统钞五钱，至成宗，复加至二贯。其亲亲之义若此，
诚可谓厚之至矣。至于勋臣亦然，又所以大报功也。
按《续文献通考》：“元制，封一字王者，金印兽钮；两字王
者，金印螭钮，次有金印驼钮，金镀银印驼钮，金镀银
印龟钮，有止用银印龟钮，等级不同如此。”又同姓有
无国邑而称王者，但曰“宗王”，不详录。

### 世祖中统元年给塔察儿封邑岁赋

按《元史世祖本纪》：“中统元年秋七月丙子，诏中书省
给诸王塔察儿益都、平州封邑岁赋金帛，并以诸王
白虎、袭剌门所属民户人匠岁赋给之。”

中统二年夏六月丙申，“禁诸王擅遣使招民及征私
钱。”冬十二月庚寅，诏“封皇子《真金》为燕王。”

按《元史世祖本纪》云云。按《裕宗传》。“帝讳真金。世祖
嫡子也。母昭睿顺圣皇后弘吉烈氏。中统三年封燕
王。守中书令。十年二月立为皇太子。仍兼中书令，判
枢密院事。太子在中书日久。中外归心。于是世祖春
秋高。江南行台监察御史言事者请禅位于太子。太
子闻之惧。台臣寝其奏，不敢遽闻。而小人以台臣隐
匿”，乘间发之。世祖怒甚，太子益惧。未几，遂薨，寿四十
有三。《成宗》即位，追谥曰“文惠明孝皇帝”，庙号裕宗，祔
于太庙。

中统三年，赐“广宁王”等印，禁诸王恃势扰民。以燕王
守中书令。

按《元史世祖本纪》，三年“春正月癸未，赐广宁王瓜都
驼钮金镀银印，及诸王合必赤行军印。二月丙午，命
诸王合必赤总督诸军。四月戊申，赐诸王也相哥金
印。庚戌，赐诸王合必赤金银海青符各二。冬十月庚
申，禁诸王使臣师旅敢有恃势扰民者，所在执以闻。
十二月甲寅，封皇子真金为燕王，守中书令。”按《诸
王表》：“瓜都，中统三年封广宁王。移相哥，无国邑名，俱
金印螭钮。”

### 至元元年给赐也速不花及玉龙荅失印释阿里不哥等罪命燕王署敕设诸王僚属及说书官

按《元史世祖本纪》，至元元年“秋七月庚寅，给诸王也
速不花印。壬辰，赐诸王玉龙荅失印，仍以先朝猎户
赐之。庚子，阿里不哥自昔木土之败，不复能军，至是
与诸王玉龙荅失、阿速带、昔里给，其所谋臣不鲁花、
忽察、秃满、阿里察、脱忽思等来归。诏诸王皆太祖之
裔，并释不问。其谋臣不鲁花等皆伏诛。秋八月庚戌”，
命燕王署敕诸王设僚属及说书官。按《宗室世系
表》，睿宗皇帝十一子，七阿里不哥大王。宪宗皇帝五
子，二阿速互大王，三玉龙荅失大王，四河平王昔里
吉。按《诸王表》，“也速不花、玉龙荅失，金印驼钮。”

至元二年，赐河间王印，诏“并只必帖木儿所设管民
官属，分四亲王，南京属州。”

按《元史世祖本纪》，“二年春二月戊申，赐亲王兀鲁带
河间王印，给所部米千石。甲子，诏并诸王只必帖木
儿所设管民官属。闰月丁卯，分四亲王，南京属州，郑
州隶合丹，钧州隶明里，睢州隶孛罗赤，蔡州隶海都，
他属县复还朝廷。”按《诸王表》：“兀古带至元二年封
河间王，赐金印驼钮。”〈是年闰五月〉

至元三年夏六月丁卯，封皇子《南木合》为《北平王》，以
印给之。

按《元史世祖本纪》云云。按诸王表。南木罕至元三
年。封北平王。金印螭钮。

至元四年。封皇子忽哥赤为云南王。镇大理等处
按《元史世祖本纪》。四年秋八月丁丑。封皇子忽哥赤
为云南王。赐驼钮金镀银印。九月庚戌。遣云南王忽
哥赤镇大理鄯阐、茶罕章、赤秃哥儿、金齿等处。诏抚
谕吏民至元五年，诛济南王保和。封习怯吉为河平王
按《元史世祖本纪》。五年夏六月辛巳朔。济南王保和
以妖言惑众，谋作乱。敕诛首恶五人，馀勿论。己酉，封
诸王习怯吉为河平王，赐驼钮金印。按《宗室世系
表》，宪宗皇帝五子，四：河平王昔里吉。

至元六年。冬十月庚子，赐“诸王奥鲁赤驼钮金镀银
印。”

按《元史世祖本纪》云云。按《诸王表》。“奥鲁赤封西平
王。”

至元七年，定“诸王遣使取索，须以文移，赐拜答寒符
印”，以伯忽儿为札鲁忽赤之长。

按《元史世祖本纪》，七年夏五月丙辰，尚书省臣言，“诸
王遣使取索诸物及铺马等事，自今并以文移，毋得
口传教令。”从之。秋七月乙卯，赐诸王拜答寒印及海
青金符二。冬十二月辛酉，以诸王伯忽儿为札鲁忽
赤之长。按《诸王表》，拜答寒大王，至元七年，赐金镀
银印驼钮。

至元八年，北平王建幕庭于“和林北野。”

按《元史世祖本纪》：“二十一年春三月丁巳，皇子北平
王南木合至自北边。王以至元八年，建幕庭于和林
北野里麻里之地，留七年，至是始归。”

至元九年，封皇子忙哥剌为安西王，赐秃鲁符印，及
只必帖木儿新城名“永昌府。”允阔阔出以“分地三州
自为一路”之请。

按《元史世祖本纪》，九年“春正月庚辰，赐南平王秃鲁
银印及金银符各五。秋八月己亥，诸王阔阔出请以
分地宁海、登莱三州自为一路，与他王比，岁赋惟入
宁海，无输益都。诏从之。冬十月丙戌朔，封皇子忙哥
剌为安西王，赐京兆为分地，驻兵六盘山。遣使持诏
谕扮卜忻都国。十一月壬戌，诸王只必帖木儿筑新”
城成，赐名永昌府。按《诸王表》：“南平王银印龟钮。
至元十年，诏安西王益封秦王，别赐金印。”

按《元史世祖本纪》，不载按《诸王表》：“忙哥剌至元十
年，诏安西王益封秦王，别赐金印。其府在长安者为
安西，在六盘者为开成，皆听为宫邸。　秦王金印兽
钮。”

至元十二年春正月己亥，敕追诸王海都八剌金银
符三十四。

按：《元史世祖本纪》云云。

至元十三年，赐“瓜都、都鲁、孛罗三王”印。

按《元史世祖本纪》，“十三年春三月庚寅，赐郡王瓜都
银印。”“夏四月丁卯，赐诸王都鲁金印。”“秋七月甲寅，赐
诸王孛罗印”按《诸王表》，“瓜都，中统二年封广宁王，
至元十三年赐金印螭钮。”

至元十七年，赐别乞帖木儿及忽哥赤印。

按《元史世祖本纪》，“十七年夏五月庚申，赐诸王别乞
帖木儿银印。”“冬十月丙子，赐云南王忽哥赤印”按
《诸王表》。“别乞帖木儿银印龟钮，忽哥赤金印驼钮。”
至元十九年，改封北平王为北安王。

按《元史世祖本纪》不载。按《诸王表》，“那木罕至元三
年封北平王，十九年改封北安王。”

至元二十年春正月辛酉，赐“诸王出伯印。”

按《元史世祖本纪》云云。按诸王表。“出伯大王。银印
龟钮。”

至元二十一年，封牙忽都为镇远王，赐印，并赐“北安、
镇南二王印。”

按《元史世祖本纪》，“二十一年夏闰五月癸巳，赐北安
王螭钮金印。六月，封皇子脱欢为镇南王，赐涂金银
印，驻鄂州。秋七月己卯，赐皇子北安王印”按《诸王
表》：“脱欢至元二十一年封镇南王，金印螭钮。牙忽都
至元二十一年，封镇远王，金镀银印，龟钮。”

至元二十二年，令汴梁以南至江，以亲王镇之。赐皇
子爱牙赤印。

按《元史世祖本纪》：二十二年“夏五月甲申，立汴梁宣
慰司，依安西王故事，汴梁以南至江，以亲王镇之。冬
十一月庚午，赐皇子爱牙赤银印。”

至元二十三年春三月癸巳，以临江路为“北安王分
邑。”

按：《元史世祖本纪》云云。

至元二十四年，设北安安西总管相傅僚属，收安西
王相印及秦王印，易胜纳合儿王宝为济南王印
按《元史世祖本纪》，二十四年春二月壬子，设都总管
府，以总皇子北安王民匠斡端大小财赋。冬十月戊
寅桑哥言，北安王王相府无印，而安西王相独有印，
实非事例，乞收之。诸王胜纳合儿印文曰“皇侄贵宗
之宝，宝非人臣所宜用，因其分地改为济南王印为
宜。”皆从之。十一月丁酉，桑哥言：“先是，皇子忙哥剌封
安西王，统河西、土番、四川诸处，置王相府，后封秦王，
绾二金印。今嗣王阿难荅仍袭安西王印，弟按摊不
花别用秦王印，其下复以王傅印行。一藩而二王，恐
于制非宜。”诏以阿难荅嗣为安西王，仍置王傅，而上秦王印。按摊不花所署王傅，罢之。十二月甲子，皇子
北安王置王傅，凡军需及本位诸事，并以王傅领之。
丁卯，从安西王阿难荅请，设本位诸匠都总管府。
按《诸王表》也。只里至元二十四年，封济南王，金印驼
钮。

按《续文献通考》：“按只吉互，烈祖第三子哈赤温之子，
至元二十四年封济南王。”〈按济南王三名互见而封年皆同存之以备参考〉
至元二十五年。春二月丙寅。赐云南王涂金驼印
按《元史世祖本纪》云云。

至元二十六年。冬十二月丁亥，封皇子阔阔出为宁
远王。

按《元史世祖本纪》云云。按《诸王表》，“阔阔出封宁远
王，金镀银印，龟钮。”

至元二十七年，赐镇远、靖远二王涂金银印，敕“王傅
得听治诸王分地之民，置也只里王傅”，封皇孙甘麻
剌为梁王，赐金印，出镇云南。

按《元史世祖本纪》，二十七年春正月“己未，赐镇远王
牙忽都、靖远王合带涂金银印各一。夏五月癸亥，敕
诸王分地之民有讼王傅与所置监郡同治。无监郡
者王傅听之。庚午复置诸王也只里王傅，秩正四品。
冬十月壬申，封皇孙甘麻剌为梁王，赐金印，出镇云
南”按《诸王表》，“甘麻剌，至元二十七年封梁王，金印
兽”钮。

至元二十八年春正月癸卯，给诸王爱牙赤印。二月
辛卯，封诸王铁木儿不花为“肃远王”，赐之印。

按《元史世祖本纪》云云。按《诸王表》。“帖木儿不花至
元二十八年封肃远王。金镀银印龟钮。”

至元二十九年，皇孙甘麻剌进封晋王。

按《元史世祖本纪》，二十九年冬十二月庚寅，中书省
臣言，“皇孙晋王甘麻剌昔镇云南，给梁王印，今进封
晋王，请给晋王印。北安王府尉也里古带、司马荒兀
并为晋王中尉，仍命不只答鲁带、狄琮并为司马。”
按《诸王表》，“甘麻剌，至元二十九年由梁王改封晋王，
出镇大斡耳朵，金印兽钮。”

至元三十年，晋王立内史府，以梁王印赐松山，出镇
云南，给“安西王断事官印，并置王傅四人。”

按《元史世祖本纪》：三十年“夏四月己亥，皇孙晋王位，
立内史府。秋七月己未，诏皇曾孙松山出镇云南，以
皇孙梁王印赐之。八月戊戌，给安西王断事官印。冬
十二月丙午，以铁赤脱脱木儿、咬住、拜延四人并安
西王傅。”

至元三十一年，成宗即位，立晋王内史府，诏“诸王有
有罪者，不得辄自决遣。”

按《元史成宗本纪》：三十一年“夏四月，帝即皇帝位。六
月壬辰，立晋王内史府。秋七月甲戌，札鲁花赤言诸
王之下有罪者，不闻于朝，辄自决遣。诏禁治之。”

### 成宗元贞元年冬十二月丁卯禁诸上辄召有司官吏

按：《元史成宗本纪》云云。

元贞二年，立安西王相府，诏“诸王毋擅罪官吏，招民
户，户居上都、大都隆兴者，与民均纳供需。赐完泽印。”
定诸王明会赐与额数。

按《元史成宗本纪》：元贞元年春二月“丙子朔，安西王
相铁赤等请复立王相府，不许，令陕西省臣给其所
需，仍以廉访司没入赃罚钞与之。二年春正月丙戌，
安西王傅铁赤脱铁木而等复请立王相府，帝曰：‘去
岁阿难荅已尝面陈，朕以世祖定制谕之，今复奏请，
岂欲以四川、京兆悉为彼有耶？赋税军站皆朝廷所
司，今始从汝请’。”置王相府，惟行王傅事。乙未，诏诸王
非奉旨毋罪官吏。夏五月甲申，禁诸王招户。庚寅，诏
诸王户居上都、大都、隆兴者，与民均纳供需。秋七月
辛未，赐诸王完泽印。冬十二月癸卯，定诸王朝会赐
与太祖位金千两、银七万五千两，世祖位金各五百
两，银二万五千两，馀各有差。

### 大德元年封铁木而不花为镇西武靖王增晋王屯田户内史尚乘卿各一员禁诸王夺民田

按《元史成宗本纪》，大德元年春三月“丁丑，封诸王铁
木而不花为镇西武靖王，赐驼钮印。秋七月癸未，增
晋王所部屯田户。冬十一月戊子，增晋王内史一员，
尚乘寺卿一员。十二月戊戌，诸王也只里部忽剌带
于济南商河县侵扰居民，蹂践禾稼，帝命诘之，走归
其部。帝曰：‘彼宗戚也，有是理耶？其令也只里罪之。禁
‘诸王、驸马并权豪毋夺民田，其献田者有刑’’。”

大德二年，禁“诸王受人呈献田地，擅招民户及从者，
假控鹤佩带扰民。”

按《元史成宗本纪》：二年“春正月壬辰，禁诸王、公主、驸
马受诸人呈献公私田地及擅招民户者。二月乙酉，
禁诸王从者假控鹤佩带扰民。”

大德三年，封药木忽而为定远王，命中书省“诸王所
需，非奉旨勿给”，并戒饬诸王擅置官府。

按《元史成宗本纪》，三年春正月庚寅。封药木忽而为定远王，赐金印。命中书省，自今后妃诸王所需，非奉
旨勿给，各位擅置官府。紊乱选法者戒饬之。按《诸
王表》，药木忽儿，大德三年封定远王，金镀银印龟钮。
大德六年，以也孙铁木儿嗣晋王。增诸王出伯军
按《元史成宗本纪》，六年春正月乙巳，晋王甘麻剌薨。
命封“其王印及内史府印。二月癸酉，增诸王出伯军
三千人，人备马三匹，官给其直。”按《泰定帝本纪》，帝
讳也孙铁木儿，显宗甘麻剌之长子，裕宗之嫡孙也。
初，世祖以第四子那木罕为北安王，镇北边，北安王
薨，显宗以长孙封晋王代之。至元十三年十月二十
九日，帝生于晋邸。大德六年，晋王薨，帝袭封晋王，仍
镇北边。至治三年八月癸亥，英宗南还，驻跸南坡。是
夕，遇弑于幄殿。诸王按梯不花及也先铁木儿奉皇
帝壐绶，北迎帝于镇所。癸巳，即皇帝位于龙居河。
《大德》七年夏五月乙卯，以昌童王五户丝分给诸王，
禁“诸王毋辄杖州县官吏，违者罪王府官。”

按：《元史成宗本纪》云云。

大德八年，诏“诸王所分郡邑达鲁花赤惟用蒙古人。”
封海山为“怀宁王”，出伯为“威武西宁王。”

按《元史成宗本纪》：“八年春三月戊辰，诏诸王驸马所
分郡邑达鲁花赤，惟用蒙古人，三年依例迁代。其汉
人、女直、契丹名为蒙古者皆罢之。给诸王出伯所部
马万三千五百匹。冬十月庚寅，封皇侄海山为怀宁
王，赐金印。仍割瑞州户六万五千隶之。岁给五户丝
直钞二千六百锭，币帛各千匹。十二月辛丑，封诸王”
出伯为威武西宁王，赐金印按《武宗本纪》，帝讳海
山，顺宗荅剌麻八剌之长子也。成宗大德八年十月，
封帝怀宁王，赐金印，置王傅官，食瑞州六万五千户。
十一年春，成宗崩，五月甲申，皇帝即位于上都按
《诸王表》，海山大德八年，封怀宁王，金印螭钮。出伯大
德八年，封威武西宁王，金印驼钮。

大德九年春二月丁酉，封诸王完泽为《卫安王》，定远
王岳木忽儿为《威定王》，并赐金印。秋七月壬戌，复置
怀宁王王府官。

按《元史成宗本纪》云云。按《诸王表》：“完泽大德九年
封卫安王，岳木忽儿大德九年由定远王徙封威定
王，金印驼钮。”

大德十年。春二月丙辰。封孛罗为镇宁王。锡以金印
按《元史成宗本纪》云云按诸王表。孛罗大德九年
封镇宁王。金印驼钮。

大德十一年，武宗即位，封宁越、齐、济、楚、北宁六王，治
晋王邸舍，以孛罗铁木儿领诸王事务。

按《元史武宗本纪》，“十一年五月甲申，皇帝即位于上
都。六月己未，封宁远王阔阔出为宁王，赐金印。秋七
月癸亥朔，封诸王秃剌为越王。壬申，以越州路为越
王秃剌分地。丁丑，封诸王八不沙为齐王，朵列纳为
济王，迭里哥儿不花为北宁王。辛卯，为晋王也孙铁
木儿治邸舍。冬十月癸卯，以旧制诸王驸马事务皆”
内侍宰臣所领，命中书右丞孛罗铁木儿领之。十一
月癸亥，封诸王牙忽都为楚王，赐金印，置王傅。按
《诸王表》：大德十一年，阔阔出由宁远王进封宁王，牙
忽都由镇远王进封楚王，金印兽钮。

### 武宗至大元年封营定陇三王赐南木忽里及定陇二王金印

按《元史武宗本纪》，至大元年春正月“己酉，封诸王也
先铁木儿为营王。夏六月戊戌，封药木忽儿为定王，
赐金印。”“冬十一月乙丑，赐诸王南木忽里金印。”“十二
月庚申，封和郎撒为陇王，赐金印”按《诸王表》，药木
忽尔，至大元年由定远王进封定王。和郎撒，至大元
年封陇王，金印兽钮，南木忽里无国邑名，金印驼钮，
至大二年。封也不干为襄宁王。以老的镇云南。赐云
南王及宁肃王金印。流孛兰奚于北鄙从军。

按《元史武宗本纪》：二年“春三月己丑，梁王在云南，有
风疾，以诸王老的代梁王镇云南，赐金二百五十两、
银七百五十两，从者币帛有差。庚寅，封诸王也不干
为襄宁王。丙寅，赐云南王老的金印。冬十一月甲申，
赐宁肃王脱脱金印。丙午，诸王孛兰奚以私怨杀人，
罪当死。大宗正也可、札鲁忽赤议：孛兰奚贵为国族”，
乞杖之流北鄙，从军从之。按《诸王表》：老的，至大二
年，封云南王。也速不干，至大二年，封襄宁王，金印驼
钮。

至大三年，封卫、兖二王。叛王海都子察八儿来朝，仍
以分地五户丝为币帛赐之。定王乞设王府官，还世
祖原赐晋王地土、金银铜冶。召镇南王赴阙。

按《元史武宗本纪》：三年春三月庚寅，尚书省臣言，“昔
世祖有旨，以叛王海都分地五户，丝为币帛，俟彼来
降赐之，藏二十馀年。今其子察八儿向慕德化，归觐
阙廷，请以赐之。”帝曰：“世祖谋虑深远若是，待诸王朝
会，颁赏既毕，卿等备述其故，然后与之，使彼知愧。”夏
五月甲申，封诸王完者为卫王。六月壬申，以西北诸
王察八儿等来朝，告祀太庙。秋七月庚寅，定王药木忽儿乞如例设王府官六员，从之。冬十月丁卯，封诸
王木八剌子买住韩为兖王。壬申，晋王也孙铁木儿
言：“世祖以张铁木儿所献地土、金银铜冶赐臣，后以
成宗拘收诸王所占地土民户，例输县官，乞回赐。”从
之，仍赐钞三千锭，赈其部贫民。十一月戊子，尚书省
臣言：“昔世祖命皇子脱欢为镇南王，居扬州。今其子
老章出入导卫，僭窃上仪。”敕遣官诘问，仍以所僭仪
物来上。从之。十二月己未，镇南王老章僭拟仪卫，究
问有验，召老章赴阙。

至大四年，仁宗即位，封湘宁王，赐湘宁王及济王印，
戒敕诸王，恪恭乃职。置湘宁王傅，罢诸王断事官
按《元史仁宗本纪》，“四年春三月庚寅，即皇帝位于大
明殿。夏四月丁卯。改封亲王迭里哥儿不花为湘宁
王，赐金印，食湘乡州宁乡县六万五千户。夏六月乙
巳。戒敕诸王恪恭乃职。丙午，置湘宁王迭里哥儿不
花”王傅。冬十月辛卯，罢诸王断事官。十二月乙未，赐
济王朵列纳印按《诸王表》：朵列纳，大德十一年封
济王，金印兽钮。迭里哥儿不花，至大二年徙封湘宁
王，金印螭钮。

### 仁宗皇庆元年改封济王为吴王制诸王设王傅官赐卫王晋王及世祖诸皇子封户罢诸王私第营缮并禁其宣旨各路

按《元史仁宗本纪》，皇庆元年“春正月戊午，制诸王设
王傅六员，银印，其次设官四员，改封济王朵列纳为
吴王，赐卫王阿木哥庆元路定海县六万五千户。二
月丙子，赐晋王也孙铁木儿南康路户六万五千。”世
祖诸皇子也先铁木儿福州路福安县，脱欢之子不
荅失里福州路宁德县、忽都鲁铁木儿之子泉州路
南安县，爱牙赤之子邵武路光泽县，户并一万三千
六百有四，食其岁赋。三月丁酉，罢诸王大臣私第营
缮。秋七月辛丑，禁诸王径宣旨于各路。

皇庆二年秋九月戊申，“封脱欢为《安定王》，赐金印。冬
十月己卯，封不答灭里为《安德王》。”

按《元史仁宗本纪》云云。按《诸王表》：“脱欢皇庆二年
封安定王，金印驼钮。”

### 延祐二年封汝宁王及周王安王置汝宁王傅及斡罗温孙王傅

按《元史仁宗本纪》，延祐二年“夏四月辛丑，敕诸王分
地仍以流官为达鲁花赤，各位所辟为副达鲁花赤。
丙午，封诸王察八儿为汝宁王。六月己亥，置汝宁王
察八儿王傅官。秋七月甲寅，置诸王斡罗温孙王傅
官四员。冬十一月甲戌，封和世”为周王赐金印
按《明宗本纪》。帝讳和世。武宗长子也。母曰仁献章
圣皇后，亦乞烈氏。成宗大德三年，命武宗抚军北边。
帝以四年十一月壬子生。成宗崩。十一年，武宗入继
大统，立仁宗为皇太子，命以次传于帝。武宗崩，仁宗
立。延祐三年春，议建东宫。时丞相铁木迭儿欲固位
取宠，乃议立英宗为皇太子，又与太后幸臣识烈门
谮帝于两宫，浸润久之，其计遂行。于是封帝为周王，
出镇云南，置常侍府官属，以遥授中书左丞相秃忽
鲁、大司徒斡耳朵、中政使尚家奴、山北辽阳等路蒙
古军万户孛罗、翰林侍讲学士教化等并为常侍，中
卫亲军都指挥使唐兀、兵部尚书赛罕八都鲁为中
尉，仍置谘议、记室各二员，遣就镇。延祐七年，仁宗崩，
英宗嗣立。至治三年八月癸亥，御史大夫铁失等弑
英宗。晋王也孙铁木儿自立为皇帝，改元泰定二年。
帝弟图帖睦尔以怀王出居于建康。岁戊辰七月庚
午，泰定皇帝崩于上都。倒剌沙专权自用，逾月不立
君，朝野疑惧。时佥枢密院事燕铁木儿留守京师，遂
谋举义。八月甲午黎明，召百官集兴圣宫，兵皆露刃
号于众曰：“武皇有圣子二人，孝友仁文，天下归心，大
统所在，当迎立之。”于是帝方远在沙漠，猝未能至，虑
生他变，乃迎帝弟怀王于江陵。丁巳，怀王入京师，群
臣请正大统，固让曰：“大兄在北，以长以德，当有天下。
必不得已，当明以朕志，播告中外。”九月，壬申，怀王即
位，是为文宗，改元天历。诏天下曰：“谨俟大兄之至，以
遂朕固让之心。”时倒剌沙在上都，立泰定皇帝子为
皇帝，遣兵犯大都。梁王王禅等兵次榆林，燕帖木儿
等帅师与战，屡败之，上都兵皆溃。十月辛丑，齐王月
鲁帖木儿、元帅不花帖木儿以兵围上都，倒剌沙乃
奉皇帝宝出降，两京道路始通。于是文宗遣哈散及
撒迪等相继来迎，朔漠诸王皆劝帝南还京师，遂发
北边。二年正月乙丑，文宗复遣中书左丞跃里帖木
儿来迎。乙酉，撒迪等至，入见帝于行幄，以文宗命劝
进。丙戌，即位于和宁之北。按《宗室世系表》，仁宗皇
帝二子，长英宗皇帝，次安王兀都思不花，早陨无后。
按《诸王表》，和世延祐二年，封周王。兀都思不花，
延祐二年，封安王，金印，兽钮。

延祐三年，置晋、周二王官属，并改增“诸王分地、郡邑
佐贰官。”封玉龙铁木儿为“保恩王。”

按《元史仁宗本纪》，“三年春正月丙午，增置晋王部断事官四员。三月甲寅。敕萧拜住及陕西四川省臣各
一员护送周王之云南。置周王常侍府，秩正二品。设
常侍七员，中尉四员，谘议记室各二员。置打捕鹰坊
民匠总管府，设官六员，断事官八员，延福司饮膳署
官各六员，并隶周王常侍府。夏四月己亥，增置周王”
断事官二员。六月乙亥，改诸王功臣分地郡邑同知、
县丞为副达鲁花赤，中下县及录事司，增副达鲁花
赤一员。秋七月乙卯，封玉龙铁木儿为保恩王，赐金
印。按《诸王表》：玉龙帖木儿，延祐三年封保恩王，金
印螭钮。

延祐四年，封孛罗为冀王，置王傅等官。封别铁木儿
为汾阳王。敕诸王分地仍旧，自辟达鲁花赤置安王、
王傅。

按《元史仁宗本纪》：“四年春闰月庚辰，封诸王孛罗为
冀王。辛卯，封别铁木儿为汾阳王。夏六月丙辰，敕诸
王分地仍旧制自辟达鲁花赤。戊午，置冀王孛罗，王
傅二员，中尉、司马各一员，都总管府，秩正三品。冬十
二月壬子，置安王、王傅。”〈是年闰正月〉

延祐五年封嘉王及武平王，置汾阳王王傅官。
按《元史仁宗本纪》，“五年春二月丁酉，封诸王晃火铁
木儿为嘉王，秃满铁木儿为武平王，并赐印。”三月己
丑，置汾阳王别铁木儿王傅四员。按《诸王表》，“晃火
铁木儿延祐四年封嘉王，金印兽钮。秃满铁木儿延
祐五年封武平王，金印驼钮。”

延祐六年春三月己巳，封诸王月鲁铁木儿为“恩王”，
给印，置王傅官。

按《元史仁宗本纪》云云。按《诸王表》。“玉龙铁木儿由
保恩王进封恩王。金印兽钮。”

延祐七年，英宗即位，封宁远、云南二王，降封安王为
“顺阳王。”

按《元史英宗本纪》：七年“春三月庚寅，帝即位。夏四月
乙卯，封诸王彻彻秃为宁远王。五月丁未，封王禅为
云南王，往镇其地。秋七月丙申，降封安王兀都不花
为顺阳王。”

### 英宗至治元年春三月甲午置云南王府

按：《元史英宗本纪》云云。

至治二年春正月癸未，封塔察儿为“兰国公。”冬十二
月癸未，封阇阇秃为《武宁王》。

按：《元史英宗本纪》云云。

至治三年，遣忽剌出镇云南，置“镇远王”官属，封威远、
泰宁二王。月鲁铁木儿袭“安西王”，授薛彻干父故金
印。

按《元史英宗本纪》，至治三年。春正月甲辰。遣诸王忽
剌出往镇云南。二月癸酉。置镇远王也不干王傅官
属。秋七月己酉。封诸王忽都铁木儿为威远王，授金
印按《泰定帝本纪》，至治三年八月癸亥，英宗遇弑，
癸巳即皇帝位。是日以诸王月鲁铁木儿袭封安西
王。冬十二月己未授诸王薛彻干以其父故金印。丙
戌旭迈杰言：“近也先铁木儿之变，诸王买奴逃赴潜
邸，愿效死力。且言不除元凶，则陛下美名不著天下，
后世何从而知。上契圣衷，尝蒙奖谕。今臣等议：宗戚
之中，能自拔逆党，尽忠朝廷者，惟有买奴，请封赏以
示激劝。”遂以泰宁县五千户封买奴为泰宁王。按
《诸王表》，忽都帖木儿至治三年封威远王，金印驼钮。
薛彻干，至治三年，封定王，金印兽钮。

### 泰定帝泰定元年命诸王远徙者还部封荆怀二王徙封王禅为梁王其馀袭封赐户邑印币置僚属者不一

按《元史泰定帝本纪》，“泰定元年春正月己酉，命诸王
远徙者悉还其部。召亲王图帖睦尔于琼州，阿木哥
于大同。甲寅，赐诸王太平、忽剌台、别失铁木儿等金
印。三月乙未，置定王薛彻干总管府，赐诸王彻彻秃
永福县户万三千六百为食邑，仍置王傅。己酉，以皇
子八的麻亦儿间卜嗣封晋王。泰宁王买奴卒，以其”
子亦怜真朵儿赤嗣。遣湘宁王八剌失里出镇察罕
脑儿。罢宣慰司，立王傅府。秋七月丙申，以诸王薛彻
秃袭统其父完者所部，仍给故印。九月乙酉，封也速
不坚为荆王，赐金印。冬十月丁丑，徙封云南王王禅
为梁王，食邑益阳州六万五千户，仍以其子帖木儿
袭封云南王。封亲王图帖睦尔为怀“王，食邑端州六
万五千户，增岁赐币帛千匹，并赐金印。”按《文宗本
纪》，“帝讳图帖睦尔，武宗之次子，明宗之弟也。母曰文
献昭圣皇后唐兀氏。大德三年，武宗总兵北边，帝以
八年春正月癸亥生。十一年，武宗入继大统。至大四
年，武宗崩，传位于弟仁宗。延祐三年，丞相铁木迭儿
等议立英宗为皇太子”，明宗以武宗长子，乃出之，居
于朔漠。及英宗即位，铁木迭儿复为丞相，怀私固宠，
构衅骨肉，诸王大臣莫不自危。至治元年五月，中政
使咬住告脱欢察儿等交通亲王，于是出帝居于海
南。三年六月，英宗在上都，谓丞相拜住曰：“朕兄弟实
相友爱，曩以小人谮愬，俾居远方，当亟召还明，正小人离间之罪。”未几，铁失、也先铁木儿等为逆，而晋王
遂立为皇帝，改元泰定。召帝于海南之琼州，还至潭
州，复命止之。居数月，乃还京师。十月，封怀王，赐黄金
印。二年正月，又命出居于建康，以殊祥院使也先捏
掌其卫士。初，晋王既为皇帝，以内史倒剌沙为中书
平章政事，遂为丞相。狡愎自用，灾异数见，而帝兄弟
播越南北，人心思之。致和元年春，大驾出畋柳林，以
疾还宫。诸王满秃、阿马剌台、太常礼仪使哈海、宗正
扎鲁忽赤阔阔出等与佥枢密院事燕铁木儿谋曰：
“今主上之疾日臻，将往上都。如有不讳，吾党扈从者
执诸王大臣杀之。居大都者即缚大都省、台官，宣言
太子已至，正位宸极，传檄守御诸关，则大事济矣。”三
月，大驾至上都，满秃、阔阔出等扈从，西安王阿剌忒
纳失里居守，燕铁木儿亦留大都。时也先捏私至上
都，与倒剌沙等图弗利于帝，乃遣宗正扎鲁忽赤雍
古台迁帝居江陵。七月庚午，泰定皇帝崩于上都。倒
剌沙及梁王王禅、辽王脱脱因结党害政，人皆不平。
时燕铁木儿实掌大都枢密符印，谋于西安王阿剌
忒纳失里，阴结勇士，以图举义。八月甲午黎明，百官
集兴圣宫，燕铁木儿率阿剌铁木儿、孛伦赤等十七
人，兵皆露刃，号于众曰：“武宗皇帝有圣子二人，孝友
仁文，天下正统当归之。今尔一二臣敢紊邦纪，有不
顺者斩！”乃手缚平章政事乌伯都剌、伯颜察儿，分命
勇士，执中书左丞朵朵等皆下狱。燕铁木儿与西安
王阿剌忒纳失里共守内廷，籍府库，录符印，召百官
入内听命。即遣前河南行省参知政事明里董阿、前
宣政使荅里麻失里驰驿迎帝于江陵。甲辰，帝发江
陵。丁巳，帝至京师，入居大内。九月丁卯，燕铁木儿率
诸王、大臣伏阙，请早正大位，以安“天下。”帝固辞曰：“大
兄在朔方，朕敢紊天序乎？”燕铁木儿曰：“人心向背之
机，间不容发，一或失之，噬脐无及。”帝曰：“必不得已，必
明著朕意，以示天下而后可。”壬申，帝即位于大明殿，
以致和元年为天历元年。冬十一月庚辰，遣使奉迎
皇兄明宗皇帝于漠北。二年春正月丙戌，皇兄明宗
即皇帝位于和宁之北。三月辛酉，遣燕铁木儿奉皇
帝宝于明宗行在所。夏四月癸卯，明宗遣武宁王彻
彻秃、中书平章政事哈八儿秃来锡命，立帝为皇太
子。五月丁丑，帝发京师，北迎明宗皇帝。秋七月丙子，
帝受皇太子宝。八月乙酉朔，明宗次于王忽察都。丙
戌，帝入见明宗，宴帝及诸王大臣于行殿。庚寅，明宗
崩，帝入临，哭尽哀。燕铁木儿以明宗后之命，奉皇帝
宝授于帝，遂还。癸巳，帝至上都。己亥，帝复即位于上
都大安阁。按《诸王表》，“至大三年，完泽由卫安王进
封卫王。”泰定元年，王禅由云南王进封梁王，也速不
坚封荆王，图帖睦尔封怀王，俱金印兽钮。帖木儿不
花袭封云南王，金镀银印驼钮。太平袭封阳翟王，忽
剌台袭封“汝宁王，金印螭钮。”宗王别失帖木儿，无国
邑名，金印驼钮。

泰定二年春正月辛丑，“怀王图帖睦尔出居于建康。
夏六月甲申，改封嘉王晃火帖木儿为《并王》。”

按《元史泰定帝本纪》云云。

泰定三年，封威顺、宣靖、绥宁、镇南四王及嗣齐王，并
命诸王出镇抚边。

按《元史泰定帝本纪》，“三年春正月壬子，封诸王宽彻
不花为威顺王，镇湖广，买奴为宣靖王，镇益都，各赐
钞三千锭。己未，以湘宁王八剌失里镇兀鲁思部。夏
六月丁亥，命湘宁王八剌失里出镇阿难荅的之地。
乙未，命梁王王禅及诸王彻彻秃镇抚北军，赐王禅
钞五千锭，币帛各二百匹。秋七月辛亥，封阿都赤为”
绥宁王，赐钞四千锭，给金印。己未，以月鲁帖木儿嗣
齐王，给金印。八月丁亥，遣梁王王禅整饬斡耳朵思
边事。冬十一月戊午，封诸王铁木儿不花为镇南王，
镇扬州。按《诸王表》：泰定二年，月鲁铁木儿封齐王，
金印兽钮。阿都赤封绥宁王，金镀银印驼钮。

泰定四年，命靖安王等出镇，封宽彻为国公，给齐王
印。

按《元史泰定帝本纪》：四年“春正月壬子，靖安王阔不
花出镇陕西。二月乙亥，亲王也先铁木儿出镇北边，
赐金一锭、银五锭、钞五百锭，币帛各十匹。三月壬戌，
命亲王八剌失里出镇察罕脑儿，封宽彻为国公。秋
七月丁巳，给齐王月鲁帖木儿印。”

### 文宗天历元年文宗命威顺王还镇湖广诏议削辽王王号等事进封西安王为豫王

按《元史文宗本纪》，天历元年冬十一月甲申，命威顺
王宽彻不花还镇湖广。十二月辛丑，江南行台御史
言：“辽王脱脱，自其祖父以来，屡为叛逆，盖因所封地
大物众，宜削王号，处其子孙远方，而析其元封分地。”
诏中书与勋旧大臣议其事。丁巳，封西安王阿剌忒
纳失里为豫王，赐南康路为食邑。

天历二年，明宗封帖木儿为保德郡王，文宗封楚、辽、
肃、镇南、宣让五王。其馀各有给赐征召等事按《元史明宗本纪》，二年正月“丙戌，帝即位于和宁之
北。三月戊午朔，次洁监察罕之地。辛酉，文宗遣右丞
相燕铁木儿奉皇帝宝来上。四月癸巳，燕铁木儿见
帝于行在，率百官上皇帝宝。癸卯，遣使如京师，卜日。
命中书左丞相铁木儿补化摄告即位于郊庙社稷。
遣武宁王彻彻秃及哈八儿秃立文宗为皇太子五
月丁巳朔次朵里伯真之地。戊午封帖木儿为保德
郡王按《文宗本纪》，二年春正月辛酉，封朵列帖木
儿复为楚王。辛未赐豫王黄金印。夏四月丙午封孛
罗不花为镇南王。戒诸王分邑达鲁花赤受代，不得
仍留官所。”秋八月庚子，封牙纳失里为辽王，以故辽
王脱脱印赐之。戊申，封诸王宽彻为肃王。癸丑，征吴
王泼皮及其诸父木楠子赴京师。九月戊辰，召威顺
王宽彻不花赴阙。辛未，以控鹤士二十人赐宣靖王
买奴。冬十月丙戌，遣镇南王孛罗不花还镇扬州。十
一月庚午，诸王阔不花至自陕西，收其印遣还。壬申，
毁广平王木剌忽印，命哈班代之，更铸印以赐。丙子，
诸王阿剌忒纳失里翊戴有劳，以其父越王秃剌印
与之。壬午，诏豫王阿剌忒纳失里镇云南，赐其卫士
钞万锭，仍每岁豫给其衣廪。十二月甲申，给豳王忽
塔忒迷失王傅印。乙未，改封前镇南王帖木儿不花
为宣让王。初，镇南王脱不花薨，子孛罗不花幼，命帖
木儿不花袭其爵。孛罗不花既长，帖木儿不花请以
王爵归之，乃特封宣让王，以示褒宠。按《诸王表》：“阿
剌忒纳失里，天历元年封豫王，金印兽钮，哈班，天历
二年封广平王，金镀银印驼钮。”

### 至顺元年封鄜燕西宁广宁西靖五王互徙济阳王吴王封国其馀置僚属征召给赐者不一

按《元史文宗本纪》：“至顺元年春正月丁丑，召荆王之
子脱脱木儿赴阙。二月庚子，以兵兴所收诸王也先
帖木儿、搠思监等印还给之。乙巳，封明宗皇子亦璘
真班为鄜王。丁未，赐豫王王傅官金虎符。三月丁巳，
徙封济阳王木楠子为吴王，吴王泼皮为济阳王。戊
午，封皇子阿剌忒纳荅剌为燕王，立宫相府，总其府
事，秩正二品，燕铁木儿领之。”甲戌，封诸王速来蛮为
西宁王。夏四月癸巳，置豫王王傅、副尉、司马各二员。
五月戊辰，遣豫王阿剌忒纳失里镇西番，授以金印。
赐诸王脱欢金印。己巳，置肃王宽彻傅、尉、司马各一
员。秋七月辛亥，封诸王按浑察为广宁王，授以金印。
九月甲午，封魏王阿木哥子阿鲁为“西靖王。”按《宁
宗本纪》，帝讳懿璘质班，明宗第二子也。母曰皇后乃
蛮真氏。初，武宗有子二人，长明宗，次文宗。延祐中，明
宗封周王，出居朔漠。泰定之际，正统遂偏。天历元年，
文宗入绍大统，内难既平，即遣使奉皇帝玺绶，北迎
明宗。明宗崩，文宗复即皇帝位。明宗有子二人，长妥
懽帖木耳，次即帝也。天历二年二月乙巳，封帝为鄜
王。至顺三年八月己酉，文宗崩于上都，皇后导扬末
命，申“固让初志，传位于明宗之子。时妥懽帖木耳出
居静江，帝以眷爱之笃，留京师。太师太平王、右丞相
燕铁木儿请立帝以继大统，十月庚子，即位于大明
殿。”按《诸王表》，“亦璘真班至顺元年封鄜王，金印。兽
钮脱欢，皇”庆元年封安定王，金印驼钮。按浑察，至顺
元年封广宁王，金印螭钮。

至顺二年，改封武宁王为郯王，并命诸王出镇置僚
属及增减食邑银钞之数。

按《元史文宗本纪》：二年“春正月己亥，赐武宁王彻彻
秃金百两、银五百两，以淮安路之海宁州为其食邑。
二月壬戌，改封武宁王彻彻秃为郯王，赐以金印。庚
午，诸王彻彻秃沙哥坐妄言不道，诏安置彻彻秃广
州，沙哥雷州。甲戌，给宣让王王傅印。三月戊子，命诸
王阿鲁出镇陕西。庚寅，命威顺王宽彻不花还镇湖”
广。癸卯，命宣靖王买奴置王傅等官。夏四月甲寅，中
书省臣言：“越王秃剌在武宗时以绍兴路为食邑，岁
割赐本路租赋钞四万锭。今其子阿剌忒纳失里袭
王号，宜岁给其半。”从之。冬十二月壬子，复命诸王忽
剌出还镇云南。按《诸王表》，彻彻秃至顺二年由武
宁王进封郯王，金印兽钮。

至顺三年，建豳王居第，给王及王傅禄。诏置西宁王
傅，以安陆府为并王食邑。

按《元史文宗本纪》，三年春正月“壬午，命甘肃行省为
豳王不颜帖木儿建居第。二月乙巳，给豳王及其王
傅禄。三月己卯，诏以西宁王速来蛮镇御有劳，其如
安定王朵儿只班例，置王傅官四人，铸印给之。庚辰，
以安陆府赐并王晃火儿不花为食邑”按《诸王表》，
速来蛮封西宁王，金印螭钮。

### 顺帝元统二年夏四月庚申封宗室蛮子为文济王五月戊申诏文济王蛮子镇大名云南王阿鲁镇云南给银字团牌

按：《元史顺帝本纪》云云。

====至元元年以亦思干儿弟撒昔袭其兄封脱脱木儿袭荆王赐宣让王牧地制省诸王饮膳之费====按《元史顺帝本纪》，至元元年冬十月“戊辰，以宗王亦
思干儿弟撒昔袭其兄封。十二月丙辰，制省诸王、公
主、驸马饮膳之费。壬戌，拨庐州、饶州牧地一百顷，赐
宣让王。壬辰，诏宗室脱脱木儿袭封荆王，赐金印，命
掌忙来诸军，设立王府官属。”按《诸王表》，荆王脱脱
木儿，金印兽钮。

至元二年，进封买奴为益王，赐郯、卫二王食邑，及“文
济王”印，命不兰奚出镇。宽彻不花还镇，赠宗王忽都
答儿及罗罗歹王号。

按《元史顺帝本纪》：二年“春二月庚子，进封宣靖王买
奴为益王。夏四月甲午，诏以太平路为郯王彻彻秃
食邑。六月丁丑，赠宗王忽都答儿为云安王，谥忠武，
罗罗歹为保宁王，谥昭勇。秋七月丙午，以卫辉路赐
卫王宽彻哥为食邑。癸酉，命宗王不兰奚、驸马月鲁
不花、帖古思教化镇薛连可怯鲁连之地，各赐钞六”
百锭及银牌遣之。八月甲戌朔，命威顺王宽彻不花
还镇湖广。先是，伯颜矫制召之至京，至是，帝遣归藩。
冬十二月丙子，赐文济王蛮子金印、驿券，及从卫者
衣，并粮五千石。按《诸王表》：文济王蛮子金印螭钮。
至元三年秋七月己亥，赐巩卜班西平王印。冬十二
月庚辰，命阿鲁图袭广平王爵。

按《元史顺帝本纪》云云。按诸王表。“西平王金镀银
印驼钮。”

至元六年夏五月己未，诏“以党兀巴太子擒贼阿荅
理胡，殁于王事，追封凉王，谥忠烈。”

按：《元史顺帝本纪》云云。

### 至正元年春三月甲寅给还帖木儿不花宣让王印镇淮西

按：《元史顺帝本纪》云云。

至正二年冬十二月辛亥，封晃火帖木儿之子彻里
帖木儿为“抚宁王。”

按：《元史顺帝本纪》云云。

至正十二年。春二月癸未。命宁王牙安沙镇四川
按《元史顺帝本纪》云云。

至正十三年，命不花帖木儿袭封“文济王”，进西安王
为豫王，而以西安王印与其弟答儿麻。

按《元史顺帝本纪》：至正十三年“秋八月庚申，命不花
帖木儿袭封文济王。冬十二月癸丑，以西安王阿剌
忒纳失里为豫王。弟答儿麻讨南阳贼有功，以西安
王印与之，命镇宠吉儿之地。”

至正十四年，以帖木儿不花袭广宁王，赐喃荅失印，
诏威顺王还镇，仍还其王印。

按《元史顺帝本纪》：“十四年春正月壬申，命帖木儿不
花袭封广宁王，赐钞一千锭。冬十一月癸未，赐亲王
喃荅失金镀银印。十二月，诏威顺王宽彻普化还镇
湖广。先是，以贼据湖广，命夺其王印。至是，宽彻普化
讨贼累立功，故诏还其印，仍守旧镇。”

至正十五年夏六月己巳，靖安王阔不花薨，无后，命
其侄袭封靖安王。

按：《元史顺帝本纪》云云。

至正十六年，赐靖安王印，置王傅等官，命宣让、威顺
二王出镇。

按《元史顺帝本纪》：“十六年春二月甲戌，命蛮蛮为靖
安王，赐金印，置王傅等官。三月戊子，命宣让王帖木
儿不花、威顺王宽彻普化以兵镇遏怀庆路，各赐金
一锭、银五锭、币帛九疋、钞二千锭。”

至正二十一年，以忽都帖木儿袭封阳翟王，并议加
封宗王囊加、玉枢、虎儿、吐华等爵。

按《元史顺帝本纪》：二十一年“秋九月戊午，阳翟王阿
鲁辉帖木儿伏诛。阿鲁辉帖木儿以宗亲见天下盗
贼并起，遂乘间隙肆为异图。诏少保知枢密院事老
章率诸军讨之。老章遂败其众，寻为部将同知太常
礼仪院事脱驩所擒，送阙下，诏诛之。于是诏加老章
太傅和宁王，以阿鲁辉帖木儿之弟忽都帖木儿袭”
封阳翟王，宗王囊加玉枢、虎儿吐华与脱驩悉议加
封。

至正二十七年秋八月辛亥，帖木儿不花进封“淮王”，
赐金印，设王傅等官。

按：《元史顺帝本纪》云云。